OBH 4761/1999.
Az állampolgári jogok országgyűlési biztosa általános helyettesének jelentése
Előadó: dr. Almási Eszter

Az eljárás megindulása:

A panaszos telefonon kereste meg az Országgyűlési Biztosok Hivatalát, elhunyt testvéréről készült riport ügyében. A panaszost egy ismerőse tájékoztatta az RTL Klub műsor előzetese alapján, hogy a Helyszíni Szemle aznap esti adása testvére ellen, szeptember 21-én elkövetett, brutális bűncselekménnyel foglalkozik. A család ismerősei számára már ebből is egyértelműen azonosítható volt az áldozat. Az áldozat 8 éves kislánya úgy tudja, hogy édesanyja autóbalesetben vesztette életét. Még a temetési szertartást végzők is figyelemmel voltak arra, hogy a gyermek ne szembesüljön túl korán édesanyja halálának szörnyű körülményeivel. 

A panaszos az adás előtt többször is próbálta jelezni a Helyszíni Szemle szerkesztőségének aggályait. A gyártásvezető, akivel végül a műsor napján sikerült beszélnie, arról tájékoztatta, hogy nem lát problémát a riport adásba kerülésével kapcsolatban.

Az ügyben az Alkotmány 67.§ (1) bekezdésében a gyermekek számára biztosított kiemelt védelemhez és gondoskodáshoz való joggal kapcsolatban vizsgálatot indítottam.

A vizsgálat megállapításai:

A panaszost egy ismerőse tájékoztatta az RTL KLUB hétvégi műsor előzetese alapján, hogy a Helyszíni Szemle című műsorban a testvére ellen elkövetett emberölésről lesz szó. Az áldozat kislánya nem tudott arról, hogy édesanyját meggyilkolták. 

A panaszost értesítő ismerős beazonosította az áldozatot. Ennek alapján fennállt a lehetősége annak, hogy a kislány a műsorban elhangzottak alapján értesül édesanyja meggyilkolásának körülményeiről. Ehhez természetesen nem feltétlenül szükséges, hogy a gyermek az adást személyesen lássa, közvetlen környezetében élőktől is tudomást szerezhet a riportban elhangzottakról. 

A gyermekek védelméről és a gyámügyi igazgatásról szóló 1997. évi XXXI. törvény rendelkezései szerint:
 "6. § (2) A gyermeknek joga van ahhoz, hogy segítséget kapjon .... a fejlődését veszélyeztető helyzet elhárításához ..."
 (4) A gyermeknek joga van ahhoz, hogy a fejlődésére ártalmas környezeti és társadalmi hatások .... ellen védelemben részesüljön.
(5) A gyermeknek joga van emberi méltósága tiszteletben tartásához .... és az információs ártalommal szembeni védelemhez."

Az Alkotmány 67. § (1) bekezdése kimondja, hogy a Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges. Az Alkotmány és a gyermekek védelméről és a gyámügyi igazgatásról szóló 1997. évi XXXI. törvény rendelkezései alapján a gyermekek joga a védelemhez és a gondoskodáshoz a társadalom részéről aktív, tevőleges beavatkozást igényel. Ahhoz, hogy a gyermek az őt emberként megillető jogokkal képes legyen élni, biztosítani kell számára az életkorának megfelelő minden feltételt felnőtté válásához. Ahogyan azt már az országgyűlési biztos általános helyettese korábbi jelentéseiben is megállapította, a kötelezettség a gyermeket nem csupán családja részről, de az állam nevében vagy megbízásából eljáró szervezetek és az egész társadalom részéről is megilleti.

Megállapítom, hogy a kislány édesanyjának meggyilkolásáról készült tévéműsor a gyermek fejlődését hátrányosan befolyásolhatja, ezzel közvetlen veszélybe került a gyermekek kiemelt védelemhez és gondoskodáshoz való – az Alkotmány 67. § (1) bekezdésében deklarált – joga. 

Mivel a kislány alkotmányos jogával összefüggő, esetleg bekövetkező sérelem - jellegéből adódóan - utóbb már nem lett volna orvosolható, szükségesnek láttam az RTL KLUB vezetőségét tájékoztatni arról, hogy az ügyben az érintett hatóságon keresztül van lehetőségem fellépni alkotmányos visszásság esetén.

Az Országos Rádió és Televízió Testület kötelességei közé tartozik az elektromos média felügyelete. Az esettel kapcsolatban az ORTT mulasztását vizsgáltam volna alkotmányossági szempontból, amennyiben a műsor adásba kerül.

 A televízió igazgatójának az adatvédelmi biztossal közösen írt levélben hívtam fel a figyelmét arra, hogy "amennyiben az adásba kerülő riport az érintettek jogait sértené, az Országos Rádió és Televízió Testülethez, mint hatósághoz fordulok." Egyúttal felhívtam az RTL KLUB igazgatójának figyelmét a "Média hatása a gyermekekre és fiatalokra" című nemzetközi konferencián, a résztvevők által tett közös Nyilatkozat tartalmára.

A riport az RTL KLUB televízió döntése alapján nem került adásba, így további intézkedésre nem volt szükség.

Budapest, 1999. november 3.

Dr. Polt Péter